
«Ефәк юлы» халыкара раллие бүген кич Мәскәүдә Кызыл мәйданнан старт алды.

Ралли, Россия, Казахстан һәм Кытай территорияләре аша узып, 24 июль көнне Пекинның Тяньаньмэнь мәйданында тәмамланачак.

Катнашучылар 10 мең километран артык юл узачак – өч илнең 15 шәһәре аша. Җиңү өчен барлыгы 110 юлсыз җирдә йөри алучы автомобиле һәм 27 йөк автомобиле көрәшәчәк, шулардан - «КАМАЗ» күренекле йөк автомобильләре, шулай ук бөтендөнья раллие легендалары – Стефан Петерансельнең, Себастьян Лебның, Сириль Депреның джиплары.

Татарстан Республикасы Президенты Рөстәм Миңнеханов тантананың шәрәфле кунакларыннан берсе булды.

Стартка кадәр Рөстәм Миңнеханов ябык парктагы автомобильләрне карап чыкты, истәлеккә фотога төшерде. Журналистлар сорауларына җавап биреп, Татарстан Президенты искәрткәнчә, бүген «КАМАЗ»лар – илебезнең база автомобильләре. «КАМАЗ Мастер» командасының спорттагы җиңүләре – безнең горурлыгыбыз», - диде Рөстәм Миңнеханов. Ул «Ефәк юлы» маршруты турында билгеләп үткәнчә, бу – Россия, Казахстан һәм Кытай территорияләре аша узучы бай һәм катлаулы трасса, мөгаен, дөньяда башка аңа тиңнәр юктыр. «Мин бу иң катлаулы һәм иң кызыклы ярыш булачагына ышанам», - диде Рөстәм Миңнеханов.

Искәртәбез, раллиның беренче этабы – Мәскәү белән Казан арасы, аннары маршрут Уфа аша уза, ә 11 июльдә анда катнашучылар Казахстанның Костанай шәһәренә барып җитәчәкләр. Казахстан территориясендә алар Астана, Балхаш һәм Алма-Аты шәһәрләре аша барачак, шунда 15 июль көнне ялга туктаячаклар. 16 июльдә ралли Кытай территориясендәге Боро-Талада булачак, һәм бер атна эчендә көнчыгышка таба – Эчке Монголиядәге Гоби һәм Алашань чүлләре аша узачак. Раллиның иң озын этабын – сигезенчесен анда катнашучылар 17 июльдә Кыйтай төньягы буйлап Боро-Таладан алып Урымчыга кадәр 905 км узачак.

Гомуми маршрут 10 774 км, шулардан 4100 км махсус участоклар.

Искәртәбез, «Ефәк юлында» пилотлар Эдуард Николаев, Айрат Мәрдиев, Антон Шибалов, Андрей Каргинов, Дмитрий Сотников җитәкчелегендәге «КАМАЗ-Мастер» командасының, шулай ук Хоу Хоньи җитәкчелегендәгн Кытай-Россия экипажлары катнашачак.

«Ефәк юлы» раллие «КАМАЗ» яңа капотлы йөк автомобиле өчен соңгы сынау булачак.

Тантаналы старт кысаларында раллида катнашучыларга Россия Федерациясе Президенты Владимир Путин сәламләве укылды.
Рөстәм Миңнеханов «Ефәк юлы» алтынчы халыкара раллие старты тантанасында катнашты